Regjeringa har hatt om lag tre veker til å leggje fram forslag til endringar i budsjettforslaget frå regjeringa Bondevik II. Den tida har me brukt godt, vil eg seie, og vi har teke dei første viktige skritta for å innfri lovnadene i Soria Moria-erklæringa. Kommuneøkonomi og barnehagar er særleg prioriterte område i tilleggsforslaget frå Regjeringa, til liks med kultur, men det er òg føreslege å auke løyvingane til m.a. veg og jernbane. Eg kan forsikre representanten Halleraker om at eg vil arbeide hardt for å auke løyvingane til både veg og jernbane i dei komande statsbudsjetta. I Regjeringa sitt tillegg til St.prp. nr. 1 for 2006 er det føreslege å løyve 250 mill. kr meir til veginfrastruktur og 182 mill. kr meir til jernbaneinfrastruktur, samanlikna med Bondevik II. I tillegg er det føreslege å løyve 28 mill. kr til å betre rabattordningane for riksvegferjene. Me har altså kome eit stykke på veg i 2006, og Regjeringa har vist ei retning. Målet er å kome eit langt stykke vidare i statsbudsjettet for 2007.